सीरीज का चौथा और आखिरी टेस्ट 25 मार्च से यहां खेला जाएगा। धर्मशाला में पहली बार टेस्ट मैच का आयोजन होगा और जो कोई भी टीम इस मैच को जीतेगी वह सीरीज अपने नाम कर लेगी। आस्ट्रेलिया के लिये अब तक 29 टेस्टों में 117 विकेट ले चुके हेजलवुड ने कहा, हम पिछले साल भी ट्वंटी-20 विश्वकप में यहां न्यूजीलैंड के खिलाफ खेल चुके हैं इसलिये हमें पता है कि यहां पर कितना उछाल और गति मिल सकती है। टीम के सभी खिलाड़ी इसे लेकर पूरी तरह से सतर्क है। 26 वर्षीय तेज गेंदबाज ने कहा, हमारे यहां आने से पहले ही कहा जा रहा था कि भारत सीरीज को 4-0 से जीत जायेगा। लेकिन अब जब सीरीज 1-1 से बराबरी पर है तो ऐसे में मेजबान टीम पर दबाव ज्यादा है। मुझे लगता है कि इस समय कप्तान विराट कोहली के साथ साथ पूरी टीम दबाव महसूस कर रही है। उन्हें अपनी धरती पर सीरीज जीतने का पूरा भरोसा था लेकिन शुरुआत से ही हमने जिस तरह का खेल दिखाया है उससे हम उन्हें दबाव में लाने में कामयाब रहे हैं।